
Nyaki verőérszűkület rekonstrukciójának intraoperatív rizikó csökkentése a NIRS és CoW együttes értékelésével

Bevezetés:
Azon nyaki verőérszűkületes betegek esetén, akik aszimptomatikusak, azonban 70%-ot meghaladó carotis stenosissal élnek, Carotis Endarterectomia (CEA) műtét elvégzése javasolt a konzervatív terápiával szemben. A perioperatív neurológiai események előfordulása és a Circulus Arteriosus Willisi (CoW) anatómiája korrelál egymással abban a betegcsoportban, ahol a perioperatív cerebrovaszkuláris események előfordulásának csökkentésére használt shuntölési technikát nem alkalmazták. A shuntölés indikációjára az intraoperatív Near Infrared Spectroscopy (NIRS) mérései alapján jelenleg nincs konszenzus.
Célkitűzésünk a szignifikáns carotis stenosisos betegcsoport perioperatív cerebrovaszkuláris eseményei kockáztának csökkentése a CoW elemzés és NIRS alkalmazásával, illetve a shunt szelektív használatának optimalizálása.
Módszerek:
Beteg beválasztás a SE Városmajori Szív és Érgyógyászati Klinika Érsebészeti és Endovaszkuláris Tanszékén a SE-RKB 84/2019-es etikai engedély alapján végeztük 2019.02.01 és 2021.10.30. között. A preoperatív carotis CTA vizsgálat a Philips Briliace iCT256 készüléken azonos protokoll alapján készült, erről került leolvasásra a CoW anatómiája. Az intraoperatív NIRS vizsgálat során a rSO2 maximális változást rögzítettük két szenzorral INVOS készülékkel a beteg operált és ellenoldali frontális lebenyén. Továbbá kiszámoltuk az operált oldal rSO2 változását az ellenoldalhoz viszonyítva.
Eredmények:
94 betegnél (36 nő és 58 férfi) készült protokoll szerinti CTA és intraoperatív NIRS, a medián átlag életkor 69,00 (Q:65,00-74,00) évnek adódott. 30 betegnél volt preoperatív döntés alapján shuntölés. 3 betegnél észleltünk átmeneti posztoperatív neurológiai történést. CoW státusz kiértékelése alapján 40 betegnél találtunk hiányos első és/vagy hátsó kört (ebből 5 izolált CoW). Az alapvonal definiálását végeztük a kirekesztés előtti 10 perces időintervallumban. Szignifikáns különbséget találtunk az inkomplett CoW státuszú betegek és a komplett CoW státuszú betegek 2, 5 és 10 perces baseline értékhez viszonyított maximális rSO2 értékeiben, ha az oprerált oldalt az ellenoldalihoz viszonyítottuk (p=0,0069; p=0,0050; p=0,020).
Konklúzió:
A nyaki verőérszűkület műtét során a kirekesztés utáni NIRS maximális rSO2 változása az inkomplett CoW státusszal korrelációt mutat, ezért annak preoperatív értékelése a műtét tervezésénél javasolt.




